Puy du Fou

pisi|Keskaegne linn Puy du Fou teemapargis
Puy du Fou on üks neljast Prantsusmaa suurimast teemapargist.

See ajalooteemaline park asub Vendées, sealses ajaloolises olustikus toimuvad 14 eri ajastu sündmusi kujutava lavastuse etendused. Pargis leiab aset ka vabatahtlike korraldatav öine etendus Cinéscénie, kus kujutatakse Vendée ajalugu ühe perekonna saatuse kaudu.

 "Cinéscénie" 

1978. aastal hakati Puy du Fou lossi varemete ümbruses korraldama suurejoonelist öist etendust, milles taasesitatakse Vendée departemangu ajalugu keskajast kuni teise maailmasõjani perekond Maupilier' saatuse kaudu. Oluline eesmärk oli kujutada ka seda osa Prantsuse revolutsiooni aegsest Vendée ajaloost, mis erineb Prantsusmaal ametlikult tunnustatud ajalookäsitlusest. Taolisi vabatahtlike korraldatud ajaloolisi etendusi korraldatakse ka teiste Vendées asuvate losside juures.

Lavastuse "Cinéscénie" idee autor on Philippe de Villiers, valgus- ja muusikalise kujunduse lõi Jean Saint Bris. Tegevus leiab aset 23 hektari suurusel maa-alal ja selles osaleb 3400 vabatahtlikku. Etenduse korraldamises löövad kaasa 1200 näitlejat ja tantsijat, 120 ratsanikku, 100 tehnilist töötajat, arvukalt koduloomi ja -linde ning 300 teenindajat, kes tegelevad publiku vastuvõtmise ja turvamisega. Etenduses on kasutusel umbes 8000 kostüümi, 800 rekvisiiti, 8000 prožektorit ja 150 30 meetri kõrgust veejuga.

Lavastuses on oluline koht muusikal. Esimeste lavastuste muusikaline kujundus oli koostatud klassikalise muusika katketest, mis sobitati kokku vastavate stseenidega. Aastatel 1982–2002 kasutati Georges Delerue muusikat. Alates 2003. aastast kõlab etendustes Nick Glennie-Smithi muusika. Ringtribüünil on 14 000 kohta, kus vaatab etendust umbes 400 000 pealtvaatajat aastas. Lavastuse tarbeks salvestatud tekste loevad kuulsad näitlejad Philippe Noiret, Alain Delon, Gérard Depardieu, Robert Hossein, Marie Dubois, Catherine Salviat, Michael Duchaussoy jt.

Juba 35 aastat järjest on korraldatud etendusi, mille tulu läheb heategevuseks. Sel viisil on annetatud üle miljoni euro. 2010. aastal loodi heategevuse koordineerimiseks annetusfond nimega Puy du Fou Espérance.

 Teemapark 

1989. aastal loodi Cinéscénie ümbrusse viiekümnele hektarile ajalooteemaline park. Erinevalt "Cinéscénie" lavastusest, mis koondab vabatahtlikke, on teemapark äriettevõte. See sai alguse väikesest 18. sajandi stiilis käsitööliste külast nimega Puy de Galerne, mis ehitati ühe ajaloolise filmi võtete jaoks. Järgnevatel aastatel loodi juurde uusi olustikke, kus hakkasid toimuma vastavad etendused.

Lisaks asub pargis liigirikas mets ja 85 sorti roosipõõsaid. Külastajate jaoks on märgistatud haruldased taimeliigid, metsikud ja mürgised taimed, ravimtaimed ning 18. sajandi küla ja keskaegse linna köögiviljaaias kasvavad liigid.

Puy du Fous elab üle tuhande mets- ja kodulooma ning -linnu, kes võtavad osa etendustest: hobused, lõvid, tiigrid, hundid, kabehirved, kaamelid, röövlinnud, jaanalinnud, eeslid, lambad, haned, kanad jt. Loomi ja linde dresseerivad professionaalid. Jahikullikasvanduses elab üle 400 linnu umbes 60 liigist, igal aastal koorub umbes 80 lindu. Tõu säilitamiseks kasvatatakse haruldasi koduloomatõuge, näiteks mitut Prantsusmaalt pärit lamba-, kodukitse-, sea- ja lehmatõugu.

Lisaks etenduspaikadele ja loodusele on pargis ajaloolisi taristuid, mis kujutavad eri ajast pärit olustikku koos käsitöökodadega: aastast 1000 pärinev kindlus, keskaegne linn, 18. sajandi küla ja 1900. aasta alevikeskus. Pargis asuvad ka söögikohad ja hotellid.

 Teemapargi lavastused 

 "Võidumärk ehk Gladiaatorid" (6000–7000 pealtvaatajat)
Etenduse tegevus toimub 300. aastal Vana-Roomas. Ühel tsentuuriol ja kümmekonnal vangil tuleb oma elu päästmiseks võita gladiaatorite võitlus. See saab õnnestuda ainult pealtvaatajate abiga. Etendus toimub areenil, mis on Rooma Colosseumi koopia. Pealtvaatajad saavad osa gladiaatorite võitlusest koos kaarikute võiduajamisega, kus osalevad 80 näitlejat, 45 hobust, umbes kümme suurt kaslast ja umbes 60 muud looma.

 "Viikingid" (3000–3500 pealtvaatajat)
Pidutsevat küla tabab viikingisõdalaste rünnak. Ründajad ilmuvad ootamatult oma kiiretel laevadel vee alt ja asuvad küla rüüstama. Etenduses kasutatakse viikingilaevu, mis on kahekümne meetri pikkused ja kümne meetri kõrgused. Seal osaleb 30 näitlejat, 50 looma ja kümme külastajat.

 "Kummituslindude ball" (3000 pealtvaatajat)
Esitatakse keskaegsetes linnustes omal ajal tavaks olnud lindude balletti, kus osalesid kotkad, pistrikud, raisakotkad ja haukad. Etenduses osaleb üle 200 dresseeritud rööv- ja soolinnu, korraga võib olla õhus 150 lindu. Mõni neist võib hetkeks maanduda mõne pealtvaataja pähe või õlale. Etendust saadab Thomas Bergerseni muusika.

 "Oda saladus" (3500–4000 pealtvaatajat)
Eriefektidega rikastatud etendus jutustab loo karjusneiu Marguerite'ist, kes elas 15. sajandil ja kasutas inglaste võitmiseks võluoda, mille andis talle Jeanne d'Arc. Etendust saadab helilooja Carlos Núñezi muusika.

 "Richelieu musketärid" (3000 pealtvaatajat)
17. sajandi olustikku kajastav etendus toimub 2000-ruutmeetrisel ratsutamisareenil, kus demonstreeritakse mõõgavõitlust, flamenkoetendust ja ratsutamistrikke. Etendusele on muusika kirjutanud Nick Glennie-Smith.

 "Tuleorelid" (5000 pealtvaatajat)
Öine heli- ja valgussõu viib fantaasiamaailma, kus baleriinid, haldjad, nümfid ja muusikud esinevad Mozarti, Delerue, Bachi ja Bizet' muusika saatel.

Lisaks toimuvad kaheksa väiksemat etendust, neist viis on mõeldud lastele.

 Töökorraldus 

Kõik lavastused koos nende stsenaariumi, dekoratsioonide ja muusikalise kujundusega on loonud ning teostanud Puy du Fou meeskonnad, eesmärgiga tagada kunstiline ühtsus. 1998. aastal loodi Puy du Fous töötajate väljaõppeks oma noorteakadeemia, kus on üle kahekümne kooli. Noortest, kes alustavad vabatahtlikena, koolitatakse tulevasi Puy du Fou artiste ja tehnilisi töötajaid. Neil on võimalik õppida kostüümikunsti, tantsu, joonistamist, lavakujundust, ratsutamist, fotograafiat, videokunsti, jahikullikasvatust, hoburakendi juhtimist jpm.

Alates 1977. aastast on Puy du Fou pargi arendamisse investeeritud umbes 250 miljonit eurot. Sellega on tegelenud 80% ulatuses kohalikud ettevõtted. Pargis töötab 1380 inimest, kellest 160 on alalised töötajad. 2014. aastal külastas teemaparki ja "Cinéscénie" etendust umbes kaks miljonit inimest, käive oli umbes 75 miljonit eurot. Sellise külastajate arvu põhjal oli Puy du Fou Prantsusmaa teemaparkide seas Pariisi Disneylandi järel teisel kohal.

Aastate jooksul on Puy du Fou teemapargist saanud Vendée departemangu jaoks oluline majanduslikult ja kultuuriliselt edasi viiv jõud. Alates 2011. aastast on parki tunnustatud mitmesuguste rahvusvaheliste auhindadega. Puy du Fou pargiga on sõlmitud mitu lepingut välisriikides, näiteks Hollandis ja Ühendkuningriigis, et nad jagaksid oma teadmisi ja oskusi selliste etenduste korraldamise kohta.

 Viited 

 Välislingid 

 Puy du Fou ametlik veebileht
 Puy du Fou Facebookis 
 YouTube 
 Vendée Guide 
 The history of Puy du Fou
 Puystory
 Rivière (La)
 NewsParcs 24.09.2012
 Le parisien 13.04.2010
 Le point 30.09.2014

Kategooria:Lõbustuspargid
Kategooria:Vendée departemang